दारको नाममा एकदिवसीय कीर्तिमान पनि
पाकिस्तानका अलिम दारले एकदिवसीय अन्तर्राष्ट्रिय क्रिकेटमा सर्वाधिक खेलमा अम्पायरिङ गर्ने दक्षिण अफ्रिकाका रुडी कोइर्टजेनको कीर्तिमानलाई उछिन्ने भएका छन्  ।  पाकिस्तान र जिम्बावेबीच आइतबार रावलपिन्डीमा हुने दोस्रो एकदिवसीय अन्तर्राष्ट्रिय खेल ५२ वर्षे दारको २ सय १० औं एकदिवसीय खेल हुनेछ  ।
इस्लामाबाद — पाकिस्तानका अलिम दारले एकदिवसीय अन्तर्राष्ट्रिय क्रिकेटमा सर्वाधिक खेलमा अम्पायरिङ गर्ने दक्षिण अफ्रिकाका रुडी कोइर्टजेनको कीर्तिमानलाई उछिन्ने भएका छन्  । पाकिस्तान र जिम्बावेबीच आइतबार रावलपिन्डीमा हुने दोस्रो एकदिवसीय अन्तर्राष्ट्रिय खेल ५२ वर्षे दारको २ सय १० औं एकदिवसीय खेल हुनेछ  ।दारको नाममा यसअघि नै अन्तर्राष्ट्रिय क्रिकेटमा सर्वाधिक खेल खेलाउने कीर्तिमान रहेको छ । उनले सबैभन्दा बढी १ सय ३२ टेस्टमा अम्पायरिङ गरिसकेका छन् । गत वर्ष डिसेम्बरमा अस्ट्रेलिया र न्युजिल्यान्डबीच पर्थमा भएको खेल दारको अम्पायरका रूपमा १ सय २९ औं टेस्ट थियो र यही क्रममा उनले वेस्ट इन्डिजका स्टिभ बकनरलाई उछिनेका थिए । ट्वान्टी–२० अन्तर्राष्ट्रियमा भने उनले ४६ खेलमा अम्पायरिङ गरेका छन् र आफ्नै देशका एहसन राजाभन्दा पछाडि रहेका छन् ।‘एकदिवसीय अन्तर्राष्ट्रिय र टेस्ट दुबैमा सर्वाधिक अम्पायरिङ गर्ने कीर्तिमान बनाउनु मेरा लागि ठूलो सम्मान हो,’ विश्व क्रिकेटको सर्वोच्च निकायले जारी गरेको प्रेस विज्ञप्तिमा दारले भनेका छन्, ‘जति खेर मैले यो पेसा अँगालेको थिए, त्यतिखेर यो यात्रा तय गर्छु भनेर कैले कल्पना गरेको थिइनँ । साँच्चै भन्नुपर्दा मैले मैदानमा जति समय बिताएँ, त्यसमा आनन्द लिइरहेको छु र यो क्रममा सिक्ने काम जारी छ ।’खेलाडी छँदा दारले १७ प्रथम श्रेणीको खेल मुख्य त लेग स्पिनरको रूपमा खेले । १९८६–८७ देखि १९९७–९८ सम्ममा गरेर दारले १८ लिस्ट ए पनि खेले । सन् २००० को फेब्रुअरीमा पाकिस्तान र श्रीलंकाबीचको एकदिवसीय खेलबाट उनले अन्तर्राष्ट्रिय क्रिकेटमा अम्पायरिङ गर्न सुरु गरेका थिए । संयोगले त्यो खेल उनको गृहनगर गुजरानवालामा भएको थियो । उनी पछिल्लो १६ वर्षदेखि आईसीसीको इलिट प्यानलको अम्पायरको रूपमा रहेका छन् । आईसीसीको अम्पायर्स एन्ड रेफ्री समितिका वरिष्ठ व्यवस्थापक एड्रियन ग्रिफिथले दारलाई वर्षौदेखि एकरूपको प्रदर्शन गर्दै आएको अम्पायर भनी प्रशंसा गरेका छन् ।